Gereformeerde Skool Dirk Postma

Die Gereformeerde Skool Dirk Postma is ’n gekombineerde Afrikaansmedium-skool in Waverley, Pretoria.

Die skool het in 1989 begin as ’n laerskool. Dis genoem na ds. Dirk Postma, die grondlegger van die Gereformeerde Kerke in Suid-Afrika. In samewerking met ander skole is ‘n eie, gereformeerde leerplan ontwikkel. Daarna is die kleuterskool begin om as voedingsbron vir die laerskool te dien. Vandat die hoërskool in 1998 tot stand gekom het, was daar nog nie ‘n enkele matriekdruipeling nie.

Die skool het in 2013 ’n nuwe skoolgebou in gebruik geneem. Die laer- en hoërskool is van toe af geleë by Cunninghamlaan 1182, Waverley, naasaan die Gereformeerde kerk Die Kandelaar, en die kleuterskool by Dickensonlaan 1174, in dieselfde woonbuurt. Die laer- en hoërskool deel 'n perseel met die Gereformeerde kerk Die Kandelaar.

Die skool gebruik breedweg die leerplanraamwerk van die onderwysdepartement ten opsigte van temas en uitkomste, maar temas word aangevul met eie temas en inhoude word reformatories ingevul. Aan die einde van die skoolloopbaan skryf leerders die eksamen van die departement van onderwys en die skool reik ook ‘n Arso-serftifikaat uit, wat sertifiseer dat die leerder ‘n gereformeerde skoolloopbaan gevolg het.

Ds. Hannes Noëth was die skoolhoof tot einde Oktober 2017 toe hy 'n betrekking by die Soldariteit-beweging aanvaar het. Hy was terselfdertyd medeleraar  van die Gereformeerde kerk Totiusdal, binne wie se gemeentegrense die skool geleë is.

'n Nuutjie in 2016 was dat die Sentrum vir Taalontwikkeling in samewerking met die skool Chinese lesse vir beginners begin aanbied het. Die doel is om kinders en volwassenes basiese gespreksvaardighede in Chinees aan te leer. Die lesmateriaal word deur die Confucius-instituut verskaf en lesse word in samewerking met die Chinese Culture and International Education Exchange Centre uitgewerk.

Bron 
  Die skool se webtuiste . URL besoek op 7 Desember 2015.

Verwysings

Eksterne skakels 
  Die laer- en hoërskool deel die Gereformeerde kerk Die Kandelaar se perseel. URL besoek op 7 Desember 2015.

Gereformeerde Kerke in Suid-Afrika
Skole in Gauteng